มอบประกาศฯ ป.ธ.4-5-7-8 กำลังใจผู้เรียนบาลี
เมื่อวันที่ 16 ส.ค. ที่หอประชุมพุทธมณฑล จ.นครปฐม พระพรหมโมลี (สุชาติ ธมฺมรตโน) ผู้ช่วยเจ้าอาวาสวัดปากน้ำ ภาษีเจริญ กรรมการมหาเถรสมาคม (มส.) ในฐานะแม่กองบาลีสนามหลวง เป็นประธานมอบประกาศนียบัตรบาลี ชั้นประโยคเปรียญธรรม (ป.ธ.) 4, 5, 7, 8 ประจำปี 2561 โดยมีพระภิกษุสามเณรเข้ารับประกาศนียบัตรรวม 1,375 รูป จากนั้นพระพรหมโมลี กล่าวให้โอวาทว่า หลายปีที่ผ่านมาใบประกาศนียบัตร ป.ธ. 4, 5, 7, 8 นั้น จะมอบให้สำนักงานพระพุทธศาสนาแห่งชาติ (พศ.) ส่งประกาศนียบัตรไปยังสำนักงานพระพุทธศาสนาจังหวัด (พศจ.) เพื่อมอบให้กับเจ้าสำนักเรียนในแต่ละจังหวัดนำไปมอบให้กับพระภิกษุสามเณรที่สอบได้ แต่ปรากฏว่ามีบางรูปตกหล่นไม่ได้รับประกาศนียบัตร จึงเห็นว่าควรที่จะมีการจัดพิธีมอบประกาศนียบัตรเพื่อให้ทุกรูปที่สอบได้บาลีในระดับดังกล่าวได้รับประกาศนียบัตรอย่างพร้อมเพรียงกัน และเป็นเกียรติประวัติต่อการศึกษาบาลี โดยตั้งใจจะจัดพิธีนี้อีกในปีต่อๆไป,พระพรหมโมลีกล่าวต่อไปว่า พระสงฆ์ต้องมีความรู้ในหลักคำสอนของพระพุทธเจ้าในฐานะศาสนทายาท หากพระ เณร ไม่รู้คำสอนที่ถูกต้อง พระพุทธศาสนาจะอยู่ได้อย่างไร ซึ่งการเรียนของพระสงฆ์ เป็นการเรียนเพื่อรักษาตัวเองตามพระธรรมวินัย และเพื่อใช้ในการเผยแผ่ไปยังพุทธศาสนิกชน ดังนั้น พระสงฆ์ต้องทำตัวให้พุทธศาสนิกชนไว้วางใจ การที่พระพุทธศาสนายังคงอยู่ได้ถึงปัจจุบันก็เพราะพระสงฆ์ประพฤติตัวตามหลักพระธรรมวินัยได้อย่างไม่บกพร่อง.
มอบประกาศนียบัตรบาลี ชั้นประโยคเปรียญธรรม (ป.ธ.) 4, 5, 7, 8 ประจำปี 2561 โดยมีพระภิกษุสามเณรเข้ารับประกาศนียบัตรรวม 1,375 รูป 
ประกาศนียบัตรบาลี,ประกาศนียบัตร,บาลี,เปรียญธรรม,นครปฐม,ข่าวทั่วไป